b'\n_START_ARTICLE_\nVejlerne\n_START_PARAGRAPH_\nVejlerne er et stort naturomr\xc3\xa5de mellom Thisted og Fjerritslev p\xc3\xa5 grensen mellom Thy og Han Herred (tidligere ogs\xc3\xa5 grensen mellom Viborg amt og Nordjyllands amt). Omr\xc3\xa5det var opprinnelig to fjordarmer langs halv\xc3\xb8yen Hann\xc3\xa6s i Limfjorden, som man fors\xc3\xb8kte \xc3\xa5 inndemme til landbruksland p\xc3\xa5 1800-tallet. I 1912 ga man opp avvanningen av fjordene, og omr\xc3\xa5det har siden utviklet seg til et fantastisk naturomr\xc3\xa5de med stor fuglerikdom, med blant annet Danmarks st\xc3\xb8rste bestand av ynglende gr\xc3\xa5gjess (ca. 1000 par), sivhauk og de truede artene r\xc3\xb8rdrum og svartterne. Omr\xc3\xa5det i sin helhet utgj\xc3\xb8r omkring 150 km\xc2\xb2, hvorav 60 km\xc2\xb2 opprinnelig var dekket av vann. Det best\xc3\xa5r i dag av sj\xc3\xb8er, strandenger og utstrakte sivskoger._NEWLINE_I det vestlige Vejle ligger innsj\xc3\xb8ene T\xc3\xb8mmerby Fjord p\xc3\xa5 790 ha, Vesl\xc3\xb8s Vejle og Arup Vejle p\xc3\xa5 tilsammen 485 ha og \xc3\x98sterild Fjord p\xc3\xa5 560 ha. I det \xc3\xb8stlige Vejle ligger innsj\xc3\xb8ene Lund Fjord p\xc3\xa5 615 ha, Han Vejle 85 ha, Selbjerg Vejle p\xc3\xa5 900 ha og den nesten utt\xc3\xb8rkede Bygholm Vejle p\xc3\xa5 1260 ha. _NEWLINE_I 1958 fredet de dav\xc3\xa6rende eierne omr\xc3\xa5det, og i 1960 ble det utpekt som Danmarks st\xc3\xb8rste naturvitenskapelige reservat. I 1965 ble det bygd en ny effektiv sentralsluse p\xc3\xa5 Bygholmdemningen som ogs\xc3\xa5 f\xc3\xb8rer hovedvei 11 over omr\xc3\xa5det; dette medvirket til en vannstandssenkning i de \xc3\xb8stlige Vejler og et forringet fugleliv i omr\xc3\xa5det, som dog fortsatt har stor betydning som rasteplass for trekkfugler, i tillegg \xc3\xa5 v\xc3\xa6re yngleplass. _NEWLINE_Vejlerne er utpekt til RAMSAR-omr\xc3\xa5de og EU-fuglelokalitet og fra 1978 til 2003 drev Skov- og Naturstyrelsen (og senere Danmarks Milj\xc3\xb8unders\xc3\xb8gelser) en biologisk feltstasjon. Offentlig tilgjengelige utsiktst\xc3\xa5rn er oppf\xc3\xb8rt flere steder i utkanten av vannomr\xc3\xa5dene. _NEWLINE_I dag eies Vejlerne av Aage V. Jensen naturfond.'